《儿曾举酒为余寿冰以喜之》
元代·黄玠

我生之初日龙𧱓，我生之后在鹑咮。大郎善事心弗渝，为爷举酒称翁寿。

翁颜有喜儿亦欢，花插双髦舞斑袖。六彝共是宗庙器，宁我此郎非虎蜼。

百年门户乔木残，本根正赖枝叶茂。我今得尔我心安，愿尔有儿昌尔后。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。